Diari Oficial de la Generalitat Valenciana


Sumari del DOGV 9265, del 27-01-2022 (2022/154)

RESOLUCIÓ de 10 de gener de 2022, de la Direcció General d'Agricultura, Ramaderia i Pesca, per la qual s'autoritza a Piscifactorías Albaladejo, SL, l'ampliació de l'establiment d'aqüicultura registrat amb el número 47 enfront del terme municipal de Pilar de la Horadada. Expedient ANIA/03.0023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9265

Data del DOGV
:   27-01-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/154


Data del document
:   10-01-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * aqüicultura

RESOLUCIÓ de 10 de gener de 2022, de la Direcció General d'Agricultura, Ramaderia i Pesca, per la qual s'autoritza a Piscifactorías Albaladejo, SL, l'ampliació de l'establiment d'aqüicultura registrat amb el número 47 enfront del terme municipal de Pilar de la Horadada. Expedient ANIA/03.0023. [2022/154]  
Vista la Resolució de 20 d'abril de 2015, de la Direcció General d'Empreses Agroalimentàries i Pesca, per la qual s'autoritza la instal·lació d'un establiment de granja marina en terrenys de domini públic marítim terrestre enfront del terme municipal de Pilar de la Horadada, que queda registrada amb el número 47 d'establiments de cultius marins  
  
Vista la Resolució de 20 d'octubre de 2017, de la Direcció General d'Agricultura, Ramaderia i Pesca, per la qual s'autoritza el canvi de cultiu de l'establiment d'aqüicultura marina amb número de registre 47 del qual és titular la mercantil Piscifactorías Albaladejo, SL.  
Vista la sol·licitud i documentació que amb data 11 de febrer de 2019, Sinforoso Albaladejo Henarejos, en representació de l'empresa Piscifactorías Albaladejo, SL, presentades en el Registre de la Generalitat, per a l'autorització d'ampliació de l'esmentada piscifactoria.  
Vist l'expedient ANIA /03.023 instruït per la Direcció Territorial de la Conselleria d'Agricultura, Desenvolupament Rural, Emergència Climàtica i Transició Ecològica d'Alacant.  
Vista la Resolució favorable de data 10.09.2021 per a l'ús del volum de producció d'instal·lació aqüícola en gàbies flotants emesa per la Direcció General de Qualitat i Educació Ambiental.  
Vista la Resolució de 30.11.2021, de la Direcció General de la Costa i el Mar en el qual atorga a Piscifactorías Albaladejo, SL, la concessió per a ocupar 900.000 m² de domini públic maritimoterrestre enfront de la costa del terme municipal de Pilar de la Horadada (Alacant).  
  
Vist l'informe proposta d'autorització de noves instal·lacions d'aqüicultura marina de la directora territorial de la Conselleria d'Agricultura, Desenvolupament Rural, Emergència Climàtica i Transició Ecològica d'Alacant de 21.12.2021.  
De conformitat amb el que estableix l'article 26 (autorització d'activitats), de la Llei 5/2017, de 10 de febrer, de la Generalitat, de Pesca Marítima i Aqüicultura de la Comunitat Valenciana, resolc:  
  
Primer  
Atorgar l'autorització administrativa per a l'ampliació substancial de l'establiment granja marina de cria i engreix, fins a una superfície total de 900.000 m² de fons marins de terrenys de domini públic marítim terrestre, enfront de les costes del terme municipal de Pilar de la Horadada (Alacant)  
  
Delimitació del polígon d'emplaçament. Coordenades (ETRS89-30N)  
  
 X Y  
Punt A 709134 4193313  
Punt B 271257 4193313  
Punt C 167276 4192413  
Punt D 882221 4192413  
  
  
Segon  
L'establiment comprendrà la instal·lació de 60 gàbies (6 grups de 10 gàbies) de 25 m de diàmetre per al cultiu de peixos.  
  
Tercer  
La instal·lació es descriu en el «Projecte per a la sol·licitud de l'augment de la superfície de la concessió de DPMT, i del volum cultius marins en gàbies flotants de Piscifactorías Albaladejo, SL, al Pilar de la Horadada», subscrit l'octubre de 2018 per l'enginyer naval i oceànic Francisco González Paredes.  
Queda sense efecte les característiques de l'establiment reflectides en la Resolució de 20 d'abril de 2015, de la Direcció General d'Empreses Agroalimentàries i Pesca, per la qual s'autoritza la instal·lació d'un establiment de granja marina en terrenys de domini públic maritimoterrestre enfront del terme municipal de Pilar de la Horadada, mantenint el número 47 en el registre d'establiments de cultius marins.  
  
  
Quart  
L'establiment, informat favorablement per a la seua autorització, es condiciona al compliment de les condicions indicades en els informes emesos i s'ajustarà al projecte i la resta de documentació presentada pels sol·licitants. Qualsevol variació al respecte haurà de ser comunicada a la Conselleria d'Agricultura, Desenvolupament Rural, Emergència Climàtica i Transició Ecològica i, si escau, se sotmetrà a la reglamentació aplicable.  
  
Cinqué  
Les espècies de cria/engreixament, la capacitat màxima de càrrega i la capacitat màxima de producció anual seran les següents:  
  
Espècie Capacitat màxima de càrrega (t) Producció màxima (t/any)  
Dorada (Sparus aurata), i llobarro (Dicentrarchus labrax), 3.900 t 3.000 t/any  
  
  
  
Sisé  
La iniciació de les obres i la finalització d'aquestes es comunicaran a la Direcció Territorial de la Conselleria d'Agricultura, Desenvolupament Rural, Emergència Climàtica i Transició Ecològica d'Alacant, i serà necessària per a iniciar l'explotació la inspecció prèvia de les instal·lacions per part dels serveis tècnics de la Conselleria.  
  
Seté  
Basant-se en l'article 29, de control administratiu, de la Llei 5/2017, els organismes competents podran inspeccionar la marxa de les obres a realitzar, així com del funcionament de l'establiment, i el titular s'obliga a permetre l'entrada als inspectors i tècnics corresponents.  
  
  
Huité  
La paralització de l'activitat sense causa justificada segons el parer dels Serveis Tècnics de la Conselleria d'Agricultura, Desenvolupament Rural, Emergència Climàtica i Transició Ecològica així com l'extinció de les autoritzacions emeses per les resolucions referides suposarà la pèrdua de l'autorització.  
  
Nové  
Aquest establiment quedarà afecte al que s'estableix en l'article 31 de la Llei 5/2017, pel qual es crea i es regula el Registre d'establiments d'aqüicultura de la Comunitat Valenciana, i haurà de notificar als serveis Territorials de la Conselleria d'Agricultura, Desenvolupament Rural, Emergència Climàtica i Transició Ecològica de la província corresponent a la ubicació de l'establiment, en un termini de tres mesos, les modificacions referents a:  
a) els canvis de titularitat, tant de les persones físiques o jurídiques, així com de les que en formen part  
b) el cessament de l'activitat  
c) els ajuts públics concedits a l'establiment indicant-ne la finalitat.  
  
d) els canvis de domicili o raó social i del número d'identificació fiscal  
  
Desé  
L'incompliment de les prescripcions o condicions establides ara se sancionarà administrativament de conformitat amb la Llei 5/2017, de 10 de febrer, de la Generalitat Valenciana, de pesca marítima i aqüicultura de la Comunitat Valenciana.  
  
La present resolució no esgota la via administrativa i contra aquesta podrà interposar-se un recurs d'alçada davant el Secretari Autonòmic d'Agricultura i Desenvolupament Rural en el termini d'un mes comptat des de l'endemà de la notificació de la present resolució, de conformitat amb el que disposen l'article 121 i 122 la Llei 39/2015, d'1 d'octubre, del procediment administratiu comú de les administracions públiques.  
  
  
València, 10 de gener de 2022.- El director general d'Agricultura, Ramaderia i Pesca: Antonio Quintana Martínez.  
  
  
  
ANNEX  
Condicionat de l'autorització d'aqüicultura  
  
1r. Informe de Capitania Marítima Comentaris tècnics i recomanacions:  
1. S'haurà de comunicar a la Comandància Naval d'Alacant les característiques del projecte d'instal·lació per si aquest afectara els sistemes de defensa de costes que l'Armada té desplegats pel litoral.  
2. Durant els treballs d'instal·lació de la granja marina s'haurà d'informar a Salvament Marítim perquè aquests siguen informats a la navegació per mitjà de radioavisos.  
3. S'haurà de notificar l'inici i final de les obres al Servei d'Explotació de Ports de la Generalitat Valenciana, a les Confraries de Pescadors de Torrevieja i San Pedro del Pinatar i els Clubs Nàutics de San Pedro del Pinatar, Torre de la Horadada, Cap Roig, Campoamor i Torrevieja perquè difonguen les obres i el seu aspecte final entre el seu col·lectiu i usuaris.  
4. Atés que, en les proximitats de la piscifactoria es troben diversos derelictes, s'haurà de notificar a la Direcció General de Cultura i Patrimoni de la Generalitat Valenciana les característiques del projecte per si afectara aquests jaciments arqueològics.  
5. Els treballs de muntatge i instal·lació seran realitzats per una empresa de treballs subaquàtics la qual haurà de sol·licitar i obtindre autorització per a la seua realització d'aquesta Administració Marítima.  
6. Una vegada finalitzats els treballs, es remetrà a l'Institut Hidrogràfic de la Marina, informe final amb els plànols i les característiques de la instal·lació, a fi que siga inclosa en la cartografia oficial, rumbs i llibres de fars publicada per aquest organisme, així com incloure la informació en totes les publicacions oficials.  
7. Amb aquestes noves gàbies, la costa del Pilar de la Horadada/San Pedro del Pinatar comença a presentar una important ocupació per part de granges marines, la qual cosa dificulta altres usos legítims de la mar com la pesca, la navegació o la pràctica d'esports nàutics, per la qual cosa en el futur s'haurà de valorar el fet de continuar autoritzant aquestes instal·lacions en aquesta mateixa zona.  
  
2n. Informe de Ports de l'Estat  
La instal·lació objecte d'aquest informe sí que constitueix un obstacle per a la navegació, per la qual cosa requereix ser abalisada.  
Ja que es tracta d'una ampliació d'una instal·lació existent, s'haurà de mantindre l'abalisament actual, perimetral amb quatre boies, desplaçant les boies als nous vèrtexs, però mantenint les mateixes característiques aprovades per a cadascuna d'elles en l'abalisament provisional de juliol de 2010. Igual que llavors, les posicions de les boies cobriran tant les gàbies, com qualsevol altre element que puga resultar un obstacle a la navegació, especialment les línies de fondeig i ancores.  
  
Per això, cada senyal, situada en els vèrtexs de la instal·lació, serà marca especial, de color groc, amb una distància de reconeixement diürn d'1 milla nàutica (M), llum de color groc i abast nominal de 3 M, abast lluminós de 2,3 M, ritme de grups de 4 centellejos, dotades de reflector passiu de radar i marca de límits.  
Els senyals lluminosos estaran sincronitzats entre si.  
A l'efecte de comunicació del nou abalisament, es farà com una modificació de la posició de les tres boies que es desplacen fins als nous vèrtexs de la instal·lació aqüícola, no com a nous senyals.  
Quant al servei, cada senyal serà categoria 2 (ALA, la qual cosa implica una disponibilitat en 1000 hores del 99,0 %, per a això el responsable del control i manteniment d'aquest abalisament haurà de disposar dels recursos tècnics i humans per a garantir aquest nivell de servei, així com per a identificar els errors que puguen produir-se en la prestació del servei i la comunicació d'aquests als organismes corresponents.  
Si durant l'execució de les obres és necessari instal·lar algun tipus d'abalisament temporal, aquest serà instal·lat per l'interessat, amb la sol·licitud prèvia de les seues característiques a Ports de l'Estat.  
En qualsevol cas, aquesta instal·lació, i el seu abalisament, haurà de ser posada en coneixement de l'Institut Hidrogràfic de la Marina per a, si escau, la seua inclusió o actualització en els corresponents documents nàutics.  
  
3r. Informe de la Subdirecció General de Biodiversitat Terrestre i Marina  
En relació al possible efecte sobre l'Espai Marí Tabarca -Cap de Pals (ES000508), perquè aquest no siga significatiu s'haurà d'assegurar que:  
1. Es compleixen les mesures correctores i el Pla de Vigilància indicats en el document ambiental.  
2. En cap cas se situaren gàbies sobre hàbitats sensibles com ara prades de fanerògames marines, fons coral·lígens i fons de Maerl, ni es cultivaren espècies exòtiques o localment absents de manera natural sense comptar amb la deguda autorització prèvia de l'òrgan gestor.  
  
3. Les embarcacions usuàries de les instal·lacions han d'evitar passar prop de les basses d'ocells marins (grups d'ocells sedimentats en la mar que es formen al capvespre) i adoptar totes les precaucions necessàries per a evitar produir episodis que poguera suposar un perjudici per al seu estat de conservació.  
4. L'ús per les instal·lacions aqüícoles de pingers o altres dispositius acústics de dissuasió només es realitzarà prèvia autorització administrativa de l'òrgan gestor de l'espai, després d'adequada justificació de la seua necessitat i avaluació posterior de la seua efectivitat.  
5. Amb la finalitat de minimitzar les interaccions que el desenvolupament d'aquesta activitat poguera ocasionar sobre els ramats costaners de dofí mular (Tursiops truncatus) i altres espècies de cetacis, s'evitarà la interacció en l'aigua entre els bussos de les granges i els cetacis, així com l'alimentació intencionada dels animals que puguen aproximar-se a aquestes.  
6. La presència d'un o diversos exemplars de l'espècie Tursiops truncatus de manera permanent en instal·lacions d'aqüicultura interactuant amb els bussos o embarcacions, haurà de ser comunicada a l'òrgan gestor de l'espai protegit.  
7. Els gestors de les instal·lacions d'aqüicultura col·laboraren amb els programes de seguiment de les poblacions de cetacis, almenys, autoritzant i facilitant la col·locació de sistemes de seguiment passiu per a la detecció de la presència d'individus de l'espècie Tursiops truncatus.  
  
8. Tots els elements de la instal·lació hauran de ser dimensionats per a resistir els esforços que puguen patir al llarg del període en el qual es troben instal·lats en la mar, de manera que no puga produir-se el trencament d'aquests i la pèrdua en la mar de les boies emprades o cap dels elements necessaris. Se seleccionaran els materials de manera que no es produïsca contaminació del medi marí ni s'afavorisquen processos de corrosió que puguen restar eficàcia a la instal·lació. Totes les instal·lacions han de tindre en compte els possibles riscos climàtics existents en la ubicació (en particular les pluges i temporals marítims), evitant així abocaments de contaminació a la mar.  
9. Els objectes morts usats hauran de dimensionar-se a la baixa, de manera que el nombre necessari siga el mínim possible, sempre que resulte viable des del punt de vista tècnic i de funcionalitat de la infraestructura. Resulta preferible l'ús d'un menor nombre de pes suficient, adequat tant als esforços de flotabilitat de les boies i pes dels elements d'ancoratge com als esforços derivats de l'hidrodinamisme, en lloc de l'ús de múltiples elements enllaçats per cadenes o altres elements sobre els fons. La instal·lació dels morts i altres elements no ha de dur-se a terme deixant que caiga fins al fons pel seu propi pes des de l'embarcació, sinó amb el control i supervisió per treballadors subaquàtics, amb eines apropiades com a grua en l'embarcació o globus elevadors. Ha de registrar-se de manera precisa les coordenades d'ubicació de cada punt de fondeig, comprovant l'estat dels fons i realitzant fotografies de cadascun d'aquests, tant a l'inici del període d'autorització com a la seua finalització. La supervisió directa d'aquestes operacions servirà per a evitar el risc d'afectació a espècies protegides de tipus sèssil.  
10. Aquesta informació servirà per a fer un seguiment de la instal·lació i poder monitorar la seua afecció a les comunitats biològiques, incloent les conclusions derivades en un informe final que haurà de traslladar-se a la Direcció General de Biodiversitat, Boscos i Desertificació. Igualment hauran de traslladar-se periòdicament els informes resultants del seguiment dels fons de l'emplaçament al llarg de la vida útil de la instal·lació.  
  
11. Els elements que s'instal·len han de ser objecte d'un adequat manteniment i vigilància que assegure que cadascuna de les seues parts conserva les característiques adequades per a la seua funció. El control ha de realitzar-se tant sobre l'element de fondeig com sobre cadascuna de les parts del tren de fondeig, comprovant que es troben adequadament fixats i sense desenterrar, sense indicis de desgast o corrosió, amb flotabilitat adequada, etc.  
12. L'abalisament haurà de ser instal·lat i mantingut pel responsable de la instal·lació, i estarà, igualment, obligat a comunicar les incidències als organismes i administracions que puguen tindre competències en la matèria.  
13. S'haurà de fer un manteniment periòdic per a garantir que els caps romanen tibants, no solament després de temporals, a fi d'evitar possibles captures accidentals d'exemplars de fauna marina incloses en el Reial decret 139/2011, de 4 de febrer, per al desenvolupament del Llistat d'Espècies Silvestres en Règim de Protecció Especial i del Catàleg Espanyol d'Espècies Amenaçades. Així mateix, hauran de comunicar, a l'autoritat competent i a aquesta Subdirecció General de Biodiversitat Terrestre i Marina, qualsevol captura accidental d'aquestes espècies en l'estructura de caps.  
14. S'assegurarà el correcte manteniment del conjunt de les estructures flotants i la realització d'un seguiment visual constant que avalue la seua efectivitat per a evitar l'enganxament d'ocells.  
15. S'hauran de comunicar, a l'autoritat competent i a aquesta Subdirecció General de Biodiversitat Terrestre i Marina, el resultat anual del pla de vigilància ambiental, així com les noves mesures preventives o correctores previstes.  
16. Els residus originats, durant el conreu, caigudes d'utensilis o despreniments dels artefactes, han de ser recollits pels mateixos titulars i portats a port per a ser tractats per gestors autoritzats. Mai podran ser llançats a la mar.  
17. Com que es necessita una embarcació per al fondeig de morts i ancores, se seguiran les recomanacions del Document Tècnic sobre impactes i mitigació de la contaminació acústica marina (MAGRAMA 2012).  
18. S'hauran de realitzar plans de contingència i protocols d'actuació per a minimitzar els danys i perjudicis que es puguen ocasionar davant els recurrents fenòmens meteorològics extrems en la Mar Mediterrània. Aquests ocasionen el trencament de les instal·lacions i la mortaldat de gran quantitat d'individus, que acaben arribant morts i en divers estat de descomposició a les costes.  
  
4t. Informe de la Direcció General de la Costa i de la Mar (Estratègies Marines)  
A. En relació al possible efecte sobre la ZEPA «Espai Marí de Tabarca-Cap de Pals (ES0000508)», i perquè aquest no siga significatiu, s'haurà d'assegurar, tal com ja va indicar aquesta Subdirecció al novembre 2019, que:  
1. Les embarcacions usuàries de les instal·lacions han d'evitar passar prop de les basses (grups d'ocells sedimentats en la mar que es formen al capvespre) dels ocells marins per les quals es declara l'espai i adoptar totes les precaucions necessàries per a evitar produir episodis que poguera suposar un perjudici per al seu estat de conservació. Els treballs d'instal·lació es realitzaran respectant les zones i èpoques de nidificació dels ocells reproductors.  
2. S'assegurarà el correcte manteniment del conjunt de les instal·lacions i la realització d'un seguiment visual constant que avalue la seua efectivitat per a evitar l'enganxament d'ocells.  
3. Els morts i altres elements del sistema de fondeig del parc de cultiu hauran de situar-se en fons arenosos sense vegetació.  
4. S'haurà de fer un manteniment periòdic per a garantir que els caps romanen tibants, no solament després de temporals, a fi d'evitar possibles captures accidentals d'exemplars de fauna marina incloses en el Reial decret 139/2011, de 4 de febrer, per al desenvolupament del Llistat d'Espècies Silvestres en Règim de Protecció Especial i del Catàleg Espanyol d'Espècies Amenaçades. Així mateix, hauran de comunicar a l'autoritat competent, a la Direcció General de la Biodiversitat, Boscos i Desertificació d'aquest ministeri, qualsevol captura accidental d'aquestes espècies en l'estructura de caps.  
  
5. Els residus originats, per exemple: en el conreu, caigudes d'utensilis o despreniments dels artefactes, han de ser recollits pels mateixos titulars i portats a port per a ser tractats per gestors autoritzats. Mai podran ser llançats a la mar.  
6. Hauran d'obtindre's quantes autoritzacions, llicències o informes favorables d'altres organismes siguen exigibles d'acord amb la legislació vigent.  
7. Totes les instal·lacions han de tindre en compte els possibles riscos climàtics existents en la ubicació (en particular les pluges i temporals marítims), evitant així abocaments de contaminació a la mar.  
8. S'ha d'incloure un capítol que contemple la gestió de residus de l'explotació en el Programa de Vigilància Ambiental del projecte, a fi de minimitzar la possible arribada de fems al medi marí.  
9. És necessari que el promotor realitze una modelització/simulació de l'abocament, en aplicació del principi de precaució. Sobre la base d'aquesta també podrà optimitzar-se el Pla de Vigilància Ambiental.  
Tot això, sense perjudici de l'opinió de l'òrgan gestor de la ZEPA, la Direcció General de la Biodiversitat, Boscos i Desertificació d'aquest ministeri.  
B. Tots els elements de la instal·lació hauran de ser dimensionats per a resistir els esforços que puguen patir al llarg del període en el qual es troben instal·lats en la mar, de manera que no puga produir-se el trencament d'aquests i la pèrdua en la mar de les boies usades o cap dels elements necessaris. Se seleccionaran els materials de manera que no es produïsca contaminació del medi marí ni s'afavorisquen processos de corrosió que puguen restar eficàcia a la instal·lació.  
C. Els objectes morts i àncores usades hauran de dimensionar-se a la baixa, de manera que el número necessari siga el mínim possible, sempre que resulte viable des del punt de vista tècnic i de funcionalitat de la infraestructura. Resulta preferible l'ús d'un menor número de pes suficient, adequat tant als esforços de flotabilitat de les boies i pes dels elements d'ancoratge com als esforços derivats de l'hidrodinamisme, en lloc de l'ús de múltiples elements enllaçats per cadenes o altres elements sobre els fons.  
D. La instal·lació d'aquests elements no ha de dur-se a terme deixant que caiga fins al fons pel seu propi pes des de l'embarcació, sinó amb el control i supervisió per treballadors subaquàtics, amb eines apropiades com a grua en l'embarcació o globus elevadors. Ha de registrar-se de manera precisa les coordenades d'ubicació de cada punt de fondeig, comprovant l'estat dels fons i realitzant fotografies de cadascun d'aquests, tant a l'inici del període d'autorització com a la seua finalització. La supervisió directa d'aquestes operacions servirà per a evitar el risc d'afectació a espècies protegides de tipus sèssil.  
  
E. Aquesta informació servirà per a fer un seguiment de la instal·lació i poder monitorar la seua afecció a les comunitats biològiques, incloent les conclusions derivades en un informe final que haurà de traslladar-se a la Direcció General de la Costa i la Mar. Igualment hauran de traslladar-se periòdicament els informes resultants del seguiment dels fons de l'emplaçament al llarg de la vida útil de la instal·lació.  
  
F. Els elements que s'instal·len han de ser objecte d'un adequat manteniment i vigilància, que assegure que cadascuna de les seues parts conserva les característiques adequades per a la seua funció. El control ha de realitzar-se tant sobre l'element de fondeig com sobre cadascuna de les parts del tren de fondeig, comprovant que es troben adequadament fixats i sense desenterrar, sense indicis de desgast o corrosió, amb flotabilitat adequada, etc.  
G. L'abalisament haurà de ser instal·lat i mantingut pel responsable de la instal·lació, que estarà, igualment, obligat a comunicar les incidències als organismes i administracions que puguen tindre competències en la matèria, així mateix haurà d'informar el Servei Provincial de Costes d'Alacant en relació a les dates en què es facen els treballs de muntatge de la instal·lació referenciada.  
H. S'hauran de comunicar, a l'autoritat competent i a aquesta Subdirecció General per a la Protecció de la Mar, el resultat anual del pla de vigilància ambiental, així com les noves mesures preventives o correctores previstes.  
I. Com que es necessita una embarcació per al fondeig de morts i ancores, se seguiran les recomanacions de:  
- El Document Tècnic sobre impactes i mitigació de la contaminació acústica marina (MAGRAMA2012).  
- Els manuals del Curs d'observador de mamífers marins i tècnics d'acústica passiva per a operar en aigües espanyoles (MAGRAMA 2014).  
J. S'hauran de realitzar plans de contingència i protocols d'actuació per a minimitzar els danys i perjudicis que es puguen ocasionar davant els recurrents fenòmens meteorològics extrems en la Mar Mediterrània. Aquests ocasionen el trencament de les instal·lacions i la mortaldat de gran quantitat d'individus de tonyina, que acaben arribant morts i en divers estat de descomposició, a les costes. Segons el que s'estableix en l'article 10 del Reial decret 79/2019, de 22 de febrer, aquest informe tindrà un període de vigència de quatre anys des de la seua notificació. Sent necessari tornar a consultar a la Direcció General de la Costa i la Mar si es produïra alguna modificació.  
  
5é Informe de la Direcció General de l'Aigua  
A l'efecte de controlar els possibles efectes de l'ampliació de la instal·lació en el medi marí, haurà de complir-se el següent:  
1.1. Pla de Vigilància Ambiental.  
Es controlaran els següents paràmetres i amb la freqüència indicada:  
  
1.1.1. Aigua:  
- El mostreig es realitzarà a 2 nivells batimètrics.  
- Freqüència mensual.  
- Paràmetres: clorofil·la a (g/L), amoni (mol NH4/l), nitrits (mol NO2/ l), nitrats (mol NO3/l), fosfats (mol PO4/l), índex FAN, sòlids en suspensió (mg/L), oxigen dissolt (% saturació O2), Índex de Margalef, pH, transparència i terbolesa (UNF).  
- Estructura fitoplanctònica.  
- Microbiologia: Escherichia coli i Salmonel·la  
1.1.2. Sediment:  
- Els punts de control seran els mateixos que per a la columna d'aigua.  
- Freqüència mensual.  
- Paràmetres: granulometria, COT (%) Nitrogen kjeldah (mg/Kg), fòsfor total (mg/kg), pH, potencial rédox, metalls, Clostridium sulfit reductors i presència de mantell de Beggiatoa.  
1.1.3. Posidònia oceànica i Cymodocea nodosa:  
- Freqüència anual.  
- Metodologia POMI o CARLIT  
1.1.4. Biocenosi de fons detrítics costaners  
- Els punts de control seran els mateixos que per al sediment.  
- Freqüència anual.  
- Metodologia MEDDOC o BOPA.  
1.1.5. Poblacions de cetacis i rèptils  
- Descripció qualitativa.  
1.2. Es remetran a aquest Servei, en format digital i amb periodicitat semestral còpia dels resultats obtinguts en el PVA. La valoració dels resultats es realitzarà tal com s'estableix en el Reial decret 817/2015, d'11 de setembre, pel qual s'estableixen els criteris de seguiment i avaluació de l'estat de les aigües superficials i les normes de qualitat ambiental.  
També es comunicarà immediatament qualsevol anomalia detectada.  
1.3. Respecte als productes per als tractaments sanitaris s'indiquen que s'aportaran amb l'alimentació. La informació s'aportarà en els informes semestrals.  
1.4. En la documentació s'indica tan sols que la neteja de les xarxes es durà a terme mitjançant sistemes mecànics i que no portaren productes antifouling. Haurà de facilitar-se la informació del lloc on es realitza i els productes utilitzats.  
  
6é. Declaració d'Impacte Ambiental Condicionants:  
1. L'estudi econòmic del projecte haurà d'incloure els costos derivats de les mesures correctores a imposar, així com les despeses derivades del pla de seguiment i vigilància ambiental per a la comprovació de l'efectivitat d'aquestes mesures.  
2. Respecte a la necessitat de modificar la ubicació de l'explotació a sol·licitud de la Direcció General de la Costa i la Mar per situar-se en zona de dragatge d'arenes, ha d'indicar-se que aquesta no és una qüestió directament ambiental pel que serà el promotor el que aclarisca directament amb el citat òrgan les qüestions relatives a la ubicació de les instal·lacions, i comunicar-se a aquest òrgan ambiental qualsevol modificació significativa a l'efecte de determinar si ha de realitzar-se una nova valoració ambiental.  
3. Condicionants en matèria d'Espais Naturals protegits Xarxa Natura 2000 i biodiversitat:  
a) Les operacions per a instal·lar la granja marina es realitzaran fora del període de reproducció dels ocells. S'evitarà el pas prop de les zones de nidificació dels ocells reproductors. El trànsit de les embarcacions respectarà les «basses» d'ocells marins evitant passar prop d'aquestes evitant episodis que puguen posar en perill el seu estat de conservació.  
  
b) Els objectes morts i elements de fondeig hauran de situar-se en fons arenosos sense vegetació.  
c) Amb la finalitat de no afectar espècies protegides segons llistat LESPRE (RD 139/2011), es realitzarà un manteniment periòdic dels caps vigilant que romanguen tibants en tot moment, no sols després dels temporals. Qualsevol captura accidental en els caps de qualsevol d'aquestes espècies haurà de ser comunicada a l'òrgan competent en biodiversitat del Ministeri competent en Medi Ambient.  
d) Es realitzarà un programa de gestió de residus amb la finalitat d'evitar la seua arribada al fons marí havent de ser recollits pel titular i portats a port per a la seua gestió per gestor autoritzat. e) Les instal·lacions hauran de tindre en compte els riscos climàtics existents (temporals) a fi d'evitar abocaments.  
f) Amb la finalitat d'evitar que els elements de la instal·lació es perden en la mar, tots els elements de la instal·lació hauran de ser dimensionats per a resistir els esforços que puguen patir al llarg de la seua vida útil.  
g) Sempre que siga possible des del punt de vista tècnic, el nombre d'objectes morts i ancores es dimensionaran de manera que s'instal·le el mínim nombre possible sent preferible l'ús d'un menor número de pes suficient, adequat tant als esforços de flotabilitat de les boies i pes dels elements d'ancoratge com als esforços derivats de l'hidrodinamisme en lloc de l'ús de múltiples elements enllaçats per cadenes o altres elements sobre els fons.  
h) Amb la finalitat d'evitar l'afecció directa a espècies protegides de tipus sèssil, biodiversitat en general i hàbitats protegits o d'interés:  
- En cap cas se situaran gàbies sobre hàbitats sensibles com a prades de fanerògames marines, fons coral·lígens i fons de Mäerl, ni es cultivaran espècies exòtiques o localment absents de manera natural sense comptar amb la deguda autorització prèvia de l'òrgan gestor en Espais Naturals Protegits RN 2000 i biodiversitat.  
- Es realitzarà una supervisió directa del muntatge dels elements que componen la instal·lació. Per a això s'evitarà que els diferents elements caiguen de manera descontrolada des de les embarcacions efectuant-se amb el control i supervisió de treballadors subaquàtics. En aquests treballs i per a evitar caigudes es faran servir eines apropiades com a grues en les embarcacions o globus elevadors. Es registraran de manera precisa les coordenades d'ubicació de cada punt de fondeig, es comprovarà l'estat dels fons sobre els quals s'assenten i es realitzaran fotografies de cadascun d'ells, tant a l'inici del període d'autorització com a la seua finalització.  
- La informació obtinguda servirà per a fer un seguiment de la instal·lació i poder monitorar la seua afectació a les comunitats biològiques.  
Haurà de realitzar-se un informe després de la finalització de les obres d'instal·lació que haurà de traslladar-se a la Direcció General de la Costa i la Mar igual que els informes periòdics de seguiment dels fons de l'emplaçament al llarg de la vida útil de la instal·lació.  
i) Tots els elements instal·lats hauran de ser objecte d'adequat manteniment i vigilància per a assegurar que cadascuna de les seues parts conserva les característiques adequades per a la seua funció. El control ha de realitzar-se tant sobre l'element de fondeig com sobre cadascuna de les parts del tren de fondeig, comprovant que es troben adequadament fixats i sense desenterrar, sense indicis de desgast o corrosió, amb flotabilitat adequada.  
Es realitzarà un seguiment visual de les instal·lacions a fi de comprovar que cap element pot provocar l'enganxament dels ocells.  
  
j) L'abalisament haurà de ser instal·lat i mantingut pel responsable de la instal·lació, estant, igualment, obligat a comunicar les incidències als organismes i administracions que puguen tindre competències en la matèria, així mateix haurà d'informar el Servei Provincial de Costes d'Alacant en relació a les dates en què es facen els treballs de muntatge de la instal·lació referenciada.  
k) Se seguiran les recomanacions del Document Tècnic sobre impactes i mitigació de la contaminació acústica marina (MAGRAMA 2012) i els manuals del Curs d'observador de mamífers marins i tècnics d'acústica passiva per a operar en aigües espanyoles (MAGRAMA 2014).  
l) L'ús per les instal·lacions aqüícoles de pingers o altres dispositius acústics de dissuasió només es realitzarà prèvia autorització administrativa de l'òrgan gestor de l'espai, després d'adequada justificació de la seua necessitat i avaluació posterior de la seua efectivitat.  
ll) Amb la finalitat de minimitzar les interaccions que el desenvolupament d'aquesta activitat poguera ocasionar sobre els ramats costaners de dofí mular (Tursiops truncatus) i altres espècies de cetacis, s'evitarà la interacció en l'aigua entre els bussos de les granges i els cetacis, així com l'alimentació intencionada dels animals que puguen aproximar-se a aquestes. La presència d'un o diversos exemplars de l'espècie Tursiops truncatus de manera permanent en instal·lacions d'aqüicultura interactuant amb els bussos o embarcacions, haurà de ser comunicada a l'òrgan gestor de l'espai protegit.  
Els gestors de les instal·lacions d'aqüicultura col·laboraran amb els programes de seguiment de les poblacions de cetacis, almenys, autoritzant i facilitant la col·locació de sistemes de seguiment passiu per a la detecció de la presència d'individus de l'espècie Tursiops truncatus.  
  
m) Es realitzarà un pla de contingència i es dissenyaran plans d'actuació per a minimitzar els danys i perjudicis derivats de l'arribada a la costa d'animals morts i altres estructures després dels temporals.  
4. Se seleccionaran els materials de manera que no es produïsca contaminació del medi marí ni s'afavorisquen processos de corrosió que puguen restar eficàcia a la instal·lació.  
5. S'amplia i modifica el Programa de Vigilància Ambiental (PVA) en els següents aspectes:  
a) Condicions generals:En el moment que comence la modificació del projecte quedarà anul·lat el PVA de l'expedient 13-2011-AIA pel que la vigilància es referirà exclusivament a l'actual projecte.  
b) Un desviament en les previsions realitzades en matèria d'abocaments de qualsevol tipus que tinga com a conseqüència augmente d'anòxia significativa o presència d'antibiòtics obliga el promotor a establir mesures correctores addicionals, al control d'aquestes mesures i a la verificació de la seua idoneïtat. Es comunicarà qualsevol incident, així com la seua solució, a aquest òrgan ambiental.  
En el cas que les mesures correctores no donen els resultats esperats el promotor haurà de reduir la càrrega de l'explotació i en el cas que persistisca l'efecte negatiu, cessar la producció en una o diverses flotilles.  
c) S'inclourà un apartat específic de vigilància de dispensació de productes veterinaris. Es realitzarà un control rigorós de la dispensació d'aquests. En el cas que els controls detecten un augment de les patologies i augment de la freqüència dels tractaments hauran d'establir-se mesures correctores addicionals en el funcionament de l'activitat, com ara disminució de la densitat dels peixos o l'aplicació de buits sanitaris.  
  
d) Els controls del PVA hauran de realitzar-se segons el següent disseny establit per la Secció d'Aigües del Servei de Planificació i Recursos Hidràulics i Qualitat d'Aigües:  
Haurà de facilitar-se les coordenades en ETRS89 Fus 30, per a la seua aprovació, de les estacions que es proposen per al PVA  
Es controlaran els següents paràmetres i amb la freqüència indicada:  
  
1.1.1. Aigua:  
El mostreig es realitzarà a 2 nivells batimètrics. Freqüència mensual.  
Paràmetres: clorofil·la a (g/L), amoni (mol NH4/l), nitrits (mol NO2/l), nitrats (mol NO3/l), fosfats (mol PO4/l), índex FAN, sòlids en suspensió (mg/L), oxigen dissolt (% saturació O2), Índex de Margalef, pH, transparència i terbolesa (UNF).  
Estructura fitoplanctònica.  
Microbiologia: Escherichia coli i Salmonel·la  
1.1.2. Sediment:  
Els punts de control seran els mateixos que per a la columna d'aigua. Freqüència mensual.  
Paràmetres: granulometria, COT (%) Nitrogen kjeldah (mg/Kg), fòsfor total (mg/kg), pH, potencial redox, metalls, Clostridium sulfit reductors i presència de mantell de Beggiatoa.  
1.1.3. Posidònia oceànica i Cymodocea nodosa:  
Freqüència anual. Metodologia POMI o CARLIT  
1.1.4. Biocenosi de fons detrítics costaners  
Els punts de control seran els mateixos que per al sediment. Freqüència anual. Metodologia MEDDOC o BOPA.  
1.1.5. Poblacions de cetacis i rèptils. Descripció qualitativa.  
1.2. Es remetran al Servei de Planificació, Recursos Hidràulics i Qualitat de les Aigües, en format digital i amb periodicitat semestral còpia dels resultats obtinguts en el PVA. La valoració dels resultats es realitzarà tal com s'estableix en el Reial decret 817/2015, d'11 de setembre, pel qual s'estableixen els criteris de seguiment i avaluació de l'estat de les aigües superficials i les normes de qualitat ambiental.  
  
També es comunicarà immediatament qualsevol anomalia detectada.  
1.3. Respecte dels productes per als tractaments sanitaris s'indiquen que s'aportaran amb l'alimentació. La informació d'aquests s'aportarà en els informes semestrals.  
1.4. En la documentació s'indica tan sols que la neteja de les xarxes es durà a terme mitjançant sistemes mecànics i que no portaren productes antifouling. Haurà de facilitar-se la informació del lloc on es realitza i els productes utilitzats.  
Els resultats del PVA es remetran a la Secció d'Aigües del Servei de Planificació i Recursos Hidràulics i Qualitat d'Aigües segons el que es disposa en el PVA i a la Direcció General de la Costa i la Mar.  
No es remetran a aquest òrgan ambiental els informes semestrals i trimestrals. No obstant això, anualment haurà de remetre's a aquest òrgan ambiental un resum del resultat anual de la vigilància efectuada analitzant si existeixen diferències significatives respecte a la situació preoperacional en tots els aspectes contemplats en el PVA.  
La verificació de l'existència de diferències significatives haurà de realitzar-se mitjançant anàlisi estadística o qualsevol altre mètode que permeta obtindre adequades conclusions.  
6. La possible transmissió de malalties als animals salvatges s'evitarà mitjançant un estricte control de l'estat sanitari dels cultius de l'explotació i actuant, en cas de successos sanitaris repetits, mitjançant disminució de càrregues i buits sanitaris.  
7. No es requerirà nou pronunciament ambiental quan existisca modificació de les espècies a cultivar sempre que aquestes siguen autòctones, la modificació no supose un augment quantitatiu de la producció i no supose el nou cultiu un increment de pinso o femta en el medi marí.  
  
8. Impactes acumulatius i sinèrgics: En el cas que el promotor decidisca ampliar novament l'activitat haurà de realitzar un estudi d'efectes acumulatius i sinèrgics tenint en compte les instal·lacions autoritzades. Deurà per tant efectuar consulta prèvia a l'ACUIVISOR o cartografia de substitució així com tindre en compte les dades de què puga disposar l'òrgan competent en pesca de la Generalitat Valenciana.  
  
9. En els termes establits en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys.  
A aquest efecte, el promotor notificarà a l'òrgan ambiental el començament de les obres.  
  
7é. Concessió d'ocupació de domini públic marítim terrestre (Direcció General de la Costa i la Mar)   
Condicions Generals  
1a. La present concessió que no implica cessió del domini públic, ni de les facultats dominicals de l'Estat s'atorga amb subjecció al que es disposa en la Llei 22/1988, de 28 de juliol, i en el Reglament General de Costes.  
2a. El concessionari queda obligat a instal·lar i conservar a les seues expenses, en la forma i termini que s'indique per aquest ministeri, la senyalització terrestre provisional durant les obres, així com la definitiva, que haurà d'incloure la dels accessos i zones d'ús públic.  
En el cas que la naturalesa marítima de la concessió així ho exigisca, el concessionari queda obligat a instal·lar i mantindre a la seua costa els senyals d'abalisament que se li ordenen per l'Ens Públic de Ports de l'Estat. L'Autoritat Portuària corresponent exercirà la inspecció sobre aquesta senyalització, així com establirà l'abalisament provisional a col·locar durant l'execució de les obres.  
A aquest efecte, amb anterioritat al replanteig de les obres, haurà de presentar els plans de situació i planta d'aquestes. Amb posterioritat, en el termini de sis mesos, comptats a partir de la data en què se li notifiquen els senyals que han de constituir l'abalisament i les seues aparences i abastos, haurà de presentar el projecte corresponent per a la seua aprovació per l'Autoritat Portuària corresponent.  
3a. El concessionari sol·licitara el replanteig de les obres, per escrit dirigit al Servei Provincial de Costes d'Alacant, amb la suficient antelació, perquè puguen començar-se dins del termini, que es practicara per l'Enginyer representant del Servei Provincial de Costes, amb assistència del concessionari i del seu director d'obres estenent-se acta i plans, general i de detall, corresponent a l'autoritat competent la seua aprovació, si escau.  
4a. El concessionari queda obligat a la reposició i conservació de les fites que delimiten la zona de domini públic ocupat, d'acord amb el que se li indique pel Servei Provincial de Costes.  
5a. El Ministeri per a la Transició Ecològica i el Repte Demogràfic, a través de la Direcció General de Sostenibilitat de la Costa i de la Mar i el Servei Provincial de Costes que en depén, podrà inspeccionar en tot moment l'execució de les obres, per a comprovar si aquestes s'ajusten al projecte en el seu moment informat i sobre la base del qual s'ha atorgat la concessió d'ocupació del domini públic marítim terrestre. Si s'aprecia l'existència de desviacions en relació amb el projecte, es comunicara a la Comunitat Autònoma l'obligació d'acordar la paralització de les obres fins que s'esmenen els defectes observats.  
  
En cas de produir-se incidències d'obres o modificacions d'aquestes que constituïsquen variació sensible de l'ocupació del domini públic o de la finalitat de les obres autoritzades, la proposta de modificació haurà de sotmetre's, prèviament a la seua execució, a informe del Ministeri per a la Transició Ecològica i el Repte Demogràfic.  
6a. Acabades les obres, el concessionari presentarà el certificat final de les obres, subscrit pel seu director i visat pel seu col·legi professional, en el qual hauran d'estar incloses totes les obres, fins i tot, si escau, les corresponents a l'abocament d'aigües residuals a la mar, i sol·licitarà per escrit del Servei Provincial de Costes el reconeixement final d'aquestes, que es practicarà amb assistència de l'Enginyer representant d'aquella, del concessionari i del seu director d'obra, estenent-se acta i plànols amb els mateixos requisits que els del replanteig. L'incompliment d'aquesta condició comportarà necessàriament la incoació de l'expedient de caducitat de la concessió.  
7a. No podrà destinar-se el domini públic ocupat, ni les obres executades, a usos diferents dels autoritzats.  
8a. En el cas que durant el termini concessional, el concessionari sol·licite, o la Comunitat Autònoma li impose, la modificació, total o parcial, de les obres i instal·lacions existents, aquesta modificació haurà de comptar amb l'informe previ favorable del Ministeri per a la Transició Ecològica i el Repte Demogràfic.  
9a. L'atorgament d'aquesta concessió no eximeix al seu titular de l'obtenció de les llicències, permisos i autoritzacions legalment procedents.  
10a. El concessionari estarà obligat a complir les disposicions vigents o que en endavant es dicten, que afecten el domini públic atorgat, sense que les obres que s'executen puguen ser obstacle per al manteniment de les servituds de protecció, trànsit i accés a la mar.  
  
11a. Si el concessionari incorreguera en causa de caducitat de l'autorització d'obres, i per la Comunitat Autònoma s'arribara a declarar aquesta, la resolució adoptada hauria de notificar-se a aquest ministeri, a l'efecte de tramitar la corresponent caducitat de la concessió d'ocupació de domini públic.  
En cas d'incompliment de les condicions de la concessió d'ocupació de domini públic, el Ministeri per a la Transició Ecològica i el Repte Demogràfic, després de la notificació a la Comunitat Autònoma, incoarà l'expedient de caducitat de la concessió, que es tramitarà conformement amb el que es preceptua en les disposicions vigents sobre la matèria.  
  
12a. Acabat el termini atorgat o declarada la caducitat de la concessió, quedarà obligat el concessionari a desmuntar, a costa seua i excepte resolució en contra, les construccions i altres instal·lacions existents, i a executar, a més, les obres necessàries perquè els béns de domini públic atorgats puguen ser rebuts per aquest Ministeri que, discrecionalment, podrà dispensar al concessionari de l'aixecament de la part d'obres i instal·lacions la permanència de les quals no supose perjudici per als interessos generals.  
De la recepció per aquest Ministeri dels béns revertits, s'alçarà la corresponent acta en presència de l'interessat, si compareguera, i del representant de la Comunitat Autònoma. En l'acta es ressenyarà la forma en què el concessionari ha complit les obligacions imposades en el paràgraf anterior. Si s'hagueren incomplit, totalment o parcialment, aquestes obligacions, l'acta serviria de base per a instruir el corresponent expedient, en el qual es concretarà l'import de les obres i reparacions necessàries, que s'exigirà al concessionari, utilitzant, si fora necessari, el procediment de constrenyiment administratiu.  
13a. El que s'estableix en l'anterior condició 12a s'entén sense perjudici del dret del concessionari per a sol·licitar nova autorització d'obres, i, per tant, nova concessió d'ocupació de domini públic, que es tramitarà reglamentàriament i s'atorgarà o denegarà en funció dels interessos públics que concórreguen en aquest moment.  
Condicions particulars  
1a. Aquesta concessió s'atorga per un termini de deu 10 anys, prorrogables per iguals períodes fins a un màxim de 50 anys, amb sol·licitud prèvia del concessionari i autorització del Ministeri per a la Transició Ecològica i el Repte Demogràfic.  
El còmput d'aquest termini s'iniciarà l'endemà de la data de notificació a l'interessat de la present ordre.  
Les pròrrogues s'atorgaran o denegaran en funció dels estudis i informes sobre seguiment de l'activitat i els seus efectes sobre el domini públic maritimoterrestre. Per a aquest seguiment, el concessionari haurà de presentar davant el Servei Provincial de Costes d'Alacant els oportuns informes sobre els efectes de l'activitat en el domini públic maritimoterrestre, realitzats amb solvència científica, amb una periodicitat de cinc anys, partint de la situació actual.  
2a. Les obres autoritzades són les definides en el «Projecte d'instal·lació de cultiu d'ostra plana en la badia de Santa Pola», subscrit el febrer de 2019 per l'enginyer tècnic industrial Jorge Hervas Salonginos, i de l'addenda subscrita el juliol de 2020 pel llicenciat en biologia Valentín Aliaga García en la qual es modifica la ubicació de les instal·lacions.  
3a. El concessionari abonarà en el Tresor Públic, per semestres avançats, l'import corresponent al cànon, calculat per l'ocupació de la superfície de domini públic maritimoterrestre, atorgada en aquesta concessió, en una quantia de 0,03407 ?/m² i any, havent de presentar els corresponents justificants de pagament en el Servei Provincial de Costes d'Alacant. Una vegada aprovada l'acta de reconeixement final d'obres el cànon s'aplicarà a la superfície definitivament ocupada determinada per les quatre boies de senyalització. Aquest cànon podrà ser revisat per l'Administració quan varie el valor de la base imposable utilitzada per al seu càlcul.  
El pagament d'aquesta taxa s'acomodarà al que es disposa en la Llei 25/1998, de 13 de juliol, de modificació del Règim Legal de Taxes Estatals i Locals i de Reordenació de les Prestacions Patrimonials de Caràcter Públic i disposicions que la desenvolupen.  
4a. El concessionari començarà les obres dins del termini de sis (6) mesos, havent de quedar totalment acabades en el termini de dotze (12) mesos.  
5a. El concessionari està obligat a la presentació de fiança definitiva a la qual es refereix l'article 88 de la Llei 22/1988.  
Prescripcions  
A. El concessionari haurà de complir tot l'assenyalat pels organismes oficials que han informat el projecte i en particular punt amb les condicions contingudes en els informes de la Subdirecció per a la Protecció de la Mar de 14 d'agost de 2020 i de la Subdirecció General de Biodiversitat Terrestre i Marina de 16 de novembre de 2020, així com les condicions establides en la Declaració d'Impacte Ambiental de 6 de maig de 2021 formulada per la Direcció General de Qualitat i Educació Ambiental de la Conselleria d'Agricultura, Desenvolupament Rural, Emergència Climàtica Transició Ecològica.  
B. De conformitat amb la disposició addicional cinquena de la Llei 22/1988, aquesta concessió autoritza exclusivament l'ocupació del domini públic marítim terrestre afectat pel projecte i no prejutja el resultat de la concessió de funcionament o servei, l'atorgament del qual correspon a la Comunitat Autònoma, conformement amb la legislació sectorial aplicable, en la qual s'hauran de valorar els efectes mediambientals de l'activitat proposada. L'atorgament d'aquesta concessió no eximeix al seu titular de l'obtenció de les llicències, permisos i autoritzacions legalment procedents.  
C. El concessionari serà responsable de tots els danys i perjudicis per a les persones, les coses i el medi ambient que es puguen derivar de l'activitat, directament o indirectament, en la mar, en el seu llit i subsol, i en general, en els béns de domini públic maritimoterrestre, i han de presentar a aquest efecte, en el termini que se li assenyale, el projecte que comprenga les obres necessàries, que haurà de realitzar a les seues expenses, a fi de reparar els danys causats.  
D. Si la instal·lació autoritzada produïra danys en les costes o en el medi marí circumdant i els seus recursos naturals, o constituïra un obstacle o dificultara l'eventual extracció d'arenes per a futures obres de regeneració de platges, aquesta Direcció General podrà procedir la retirada de les instal·lacions a costa del concessionari i el seu posterior trasllat al lloc que se li indique a aquest.  
E. A la terminació del termini concessional, el concessionari haurà de retirar a la seua costa tots els elements fondejats, llevat que aquesta Direcció General manifeste un altre criteri.  
F. En el cas que anara necessari segons el parer de l'Administració de l'Estat, realitzar obres de major interés públic, la modificació de les instal·lacions autoritzades o el canvi de la seua ubicació, o fins i tot el seu desmuntatge el concessionari s'haurà d'ajustar al que l'Administració de l'Estat dispose, o haurà de modificar o desmuntar aquestes en el termini que se li indique i a la seua costa.  
G. En les actes i plans de replanteig i de reconeixement final es determinarà la superfície exacta del domini públic maritimoterrestre ocupat, quedant així fixat el cànon definitiu a abonar.  
H. No es permetrà cap mena d'abocament a la mar, al domini públic maritimoterrestre ni a la zona de servitud de protecció, fins i tot de terres, enderrocs, materials o productes generats per l'obra, que no compte amb l'autorització escaient, i haurà d'establir les mesures oportunes per a corregir els impactes generats durant la fase d'execució de l'obra o instal·lació de l'ocupació.  
I. El concessionari haurà de comunicar a la Capitania Marítima corresponent de la Direcció General de la Marina Mercant i a l'Institut Hidrogràfic de la Marina les dates de començament i terminació de les obres, a l'efecte d'incloure la corresponent informació en les Cartes de Navegació i Avisos als Navegants.  
Aquestes dates de començament i terminació de les obres hauran de ser comunicades també a l'autoritat portuària corresponent a fi de realitzar el seguiment i comprovació de l'abalisament.  
J. S'adverteix expressament que la zona sobre la qual està previst situar les instal·lacions pot ser inundable per la seua pròpia naturalesa, per la qual cosa el concessionari assumeix tots els riscos i danys derivats, tant per a les instal·lacions com per als seus usuaris, d'aquest emplaçament i de la seua proximitat a la mar, havent d'establir les mesures de seguretat i vigilància oportunes.  
K. Totes les consideracions anteriors, així com qualsevol incidència en el medi ambient que puga sorgir en el procés d'execució de les obres, seran observades en el reconeixement final d'aquestes pel Servei Provincial de Costes d'Alacant, i s'exigirà un projecte de condicionament i millora de l'entorn ambiental, si es considera necessari, segons l'impacte produït per l'establiment i implantació de les instal·lacions.  
  
L. L'incompliment de qualsevol de les anteriors prescripcions donarà lloc a la caducitat de la concessió amb independència de la tramitació de l'expedient sancionador que corresponga.